Bugun "MILLIY" telekanali 4 yoshga to`ldi (foto)

Bugun 4 sentyabrda "Milliy" telekanali tashkil etilganiga 4 yil to`ldi. Shu munosabat bilan Komil Allamjonov o`z telegram kanalida mazkur TV tashkil qilinishi va ilk ijodkorlar jamoasi bilan bog`liq xotiralarini baham ko`rdi:
"Oh,  o`sha hayajonlik damlar! Ishonasizmi, yo`qmi, ushbu kanal ishini 20 nafarcha odam bilan boshlaganmiz. Bular - Yulduz Hoshimova, Akrom va Qahramon Mahkamovlar, Bahodir Qosimov, Baxtiyor Inog`omov, Shuhrat Rasulov, Deyl Ahmadi, Sunnatilla Qo`ziev, Jasur-dangasa Shametov, Pasha Kim, Sarvar Po`latov, Munis Toshmatova, Botir va O`tkir Muhammadxo`jaevlar, Hasan va Husan Salihovlar, Sevdo Niyozova, Ayub Shahobiddinov, Shuhrat Jalilov, Sergey Kim.
Erta tongdan  «Assalom» qo`shig`i bilan «Shirchoy» dasturi, kechki «MTV shou»,  chiroyli milliy liboslarda o`zbek ayollari roliklari, «Holva», «Lazzat oshxonasi», «Otalar so`zi» kabi yuzlab loyihalarni amalga oshirdik.  
Eng baxtli damlarim edi o`sha paytlar! Chunki, ichimdan qaynab chiqayotgan g`oyalarimni amalga oshirishdan meni hech kim va hech nima to`xtatib qololmasdi. Menda o`zbek xalqining urf-odatlari, marosim-tadbirlari, o`zbek millatining haqiqiy qadriyatlari, turmush tarzini ko`rsatib berish imkoni bor edi.  
Bugun Telekanal 4 yoshga to`ldi. Bu davrda u o`z o`rniga ega bo`ldi. Muxlislarini topdi. Fayz va sifatni ushlashga harakat qildi, bachkanalikdan qochdi. Eng nufuzli 8 tonnalik osh va «O`zbegim» kitobi loyihalarini amalga oshirib, o`zbek oshini Ginnes rekordlari kitobiga kiritgan ham MILLIY telekanali bo`ldi. Kanal barcha o`zbek shou biznes vakillarining maydoniga aylandi. Yillar davomida qat`iy taqiqda bo`lgan mashhurlar  - Sherali Jo`raev, Obid Asomov, Yulduz Usmonova, Ozoda Nursaidovalar faoliyatlarini qayta tiklashlari va yangi davrdagi birinchi chiqishlari ham aynan MILLIY telekanalida bo`ldi.  
Gapirsa, gap ko`p. Bir so`z bilan aytganda, tug`ilgan kun muborak! Ilohim, ko`z tegmasin bu kanalga. Yashnayversin bu kanal! Umri va faoliyati uzun bo`lsin! Bayram muborak, hamkasblarim!!"
"Darakchi" sayti jamoasi ham mazkur tabrikka qo`shiladi. Hamkasblarimizni ushbu quvonchli kun bilan samimiy qutlaymiz. Kelgusidagi faoliyatlarida ijodiy muvaffaqiyatlar tilaymiz.